## El Consell col·labora amb la Diputació d’Alacant en l’atenció sanitària integral en matèria de salut mental, pacients crònics i de llarga estada

*** Les dos administracions subscriuen un conveni marc, que permetrà l’adaptació de diferents immobles actualment integrats en el Centre Doctor Esquerdo
* La reforma dels immobles i la seua posterior cessió dotarà la Generalitat d’una unitat d’hospitalització psiquiàtrica per a la infància i l’adolescència, una unitat d’hospitalització de mitja estada i un hospital de pacients crònics i llarga estada**

El Consell ha autoritzat la subscripció d’un conveni marc de col·laboració entra la Generalitat, mitjançant la Conselleria de Sanitat, i la Diputació Provincial d’Alacant, per a l’atenció sanitària integral en matèria de salut mental, pacients crònics i de llarga estada.

D’esta manera, s’inicia el procés de cessió de les infraestructures de l’Hospital Doctor Esquerdo d’Alacant a la Generalitat.

L’objecte d’este conveni marc és establir les condicions de col·laboració per a l’execució d’actuacions conjuntes dirigides a prestar una assistència sanitària a les persones amb malalties mentals en diferents nivells d’atenció, amb especial èmfasi en els servicis dirigits a oferir una atenció integrada a la salut mental de la infància i l’adolescència, els trastorns de la personalitat, els trastorns de la conducta alimentària i la patologia dual.

Així mateix, s’inclouran actuacions que tinguen com a objectiu l’atenció a pacients que requerixen una atenció hospitalària en règim de mitja estada, bé per patologia mental o orgànica.

Per a estes actuacions, es comptarà amb els espais que la Diputació té en els immobles que integren el Complex Socioassistencial Doctor Esquerdo, situats en el carrer Ramón de Campoamor, 18 A i 25, de Sant Joan d’Alacant, que es destinaran a l’atenció multidisciplinària a persones amb trastorn mental.

Per a l’execució i el desenrotllament de les actuacions es podran subscriure convenis específics de col·laboració derivats del present conveni marc en els quals es concretaran les obligacions, els aspectes jurídics, tècnics i econòmics de l’actuació que es pretenga dur a terme.

La duració del conveni és de quatre anys i es podrà renovar per acord exprés de les parts per quatre anys més.

Este conveni marc, amb el seu posterior desenrotllament mitjançant convenis singulars, permetrà l’adaptació de diferents immobles actualment integrats en el Centre Doctor Esquerdo, per a ser usats posteriorment com a centres sanitaris d’atenció a la salut mental i a pacients crònics i de llarga estada.

En concret, la reforma dels immobles i la seua posterior cessió d’ús dotarà la Generalitat de les instal·lacions següents: una unitat d’hospitalització psiquiàtrica per a la infància i l’adolescència, amb 15 llits (actualment, en tota la Comunitat Valenciana, només es disposa de 19 llits); una unitat d’hospitalització de mitja estada per a trastorns de la personalitat i trastorns de la conducta alimentària, amb 15-20 llits cada una d’estes (actualment no es disposa de cap recurs d’esta classe a la Comunitat Valenciana); i un nou hospital de pacients crònics i llarga estada (HACLE).

**Pla valencià de salut mental i addiccions 2024-2027**

Esta és una de les accions previstes en el Pla valencià de salut mental i addiccions 2024-2027, que compta amb el pressupost més alt de la història en salut mental, amb 724 milions d’euros.

En concret, es tracta de la creació de noves unitats d’hospitalització per a la infància i l’adolescència que permetrà que, a finals de 2025, la Comunitat Valenciana dispose de 33 llits nous, la qual cosa la posicionarà com la tercera autonomia amb la taxa més alta de llits d’hospitalització psiquiàtrica per a la infància i l’adolescència.

La prevenció i el tractament de xiquets i adolescents és una prioritat per a la Generalitat, per la qual cosa el Consell també va aprovar, el mes d’octubre passat, la licitació de 18 hospitals de dia de salut mental per a la infància i l’adolescència, amb una dotació de 480 places i un pressupost de més de 62 milions d’euros. Amb la creació d’estos centres nous, la Comunitat es convertix en l’autonomia amb major dotació de places en este àmbit.

Igualment, es creen 22 unitats de detecció precoç, que intervindran directament en el medi escolar i que inclouen 56 places de psicologia.

A més, està concloent el procés de licitació de 18 hospitals de salut mental per a persones adultes, amb una dotació total de 450 places, i un pressupost de més de 56 milions d’euros per als pròxims cinc anys, que convertiran la Comunitat Valenciana en la segona autonomia amb major taxa de places del país.

Així mateix, la Generalitat va dur a terme, el mes de setembre passat, l’increment més gran de professionals de salut mental aprovat fins a la data, amb la creació de 200 llocs de treball nous, la qual cosa incrementa la plantilla un 21,4 %.

En concret, es disposa de 38 llocs nous per a especialistes de psiquiatria, 103 per a psicologia, 34 llocs d’infermeria de salut mental, 14 terapeutes ocupacionals i 11 de treball social.

Este increment de professionals de salut mental registrat en 2024 equival al 90 % del creixement total de la plantilla al llarg de les dos legislatures anteriors.

Fecha: 04/03/2025